als_Latn dik_Latn sag_Latn
Shtetet perëndimore në të cilat kanë kërkuar strehim shumë qytetarë të Kosovës, sidomos në muajt e fundit, tashmë kanë filluar t’i kthejnë emigrantët kosovarë dhe kthimi i tyre po bëhet në vazhdimësi, por jo me ndonjë pompozitet të madh, siç në të vërtetë patën kërkuar autoritetet kosovare.
Qëllimin e një kërkese të këtillë shumë prej qeveritarëve tanë e patën thënë troç, se “me në kthim të këtillë shtetet evropiane do të na ndihmojnë të binden kosovarët se nuk ka azil për ta”, kërkesë kjo që në vete shpalonte edhe paaftësinë e autoriteteve kosovare për ta ndalur valën e emigrimit drejt shteteve përëndimore.
Dy ditë më parë, janë kthyer 60 kosovarë nga vendet e Bashkimit Evropian, të cilët i përkasin valës së fundit të qytetarëve, ndërsa kthimi i tyre është bërë nga Gjermania, përmes një fluturimi të veçantë.
Por, një tjetër kthim është paralajmëruar edhe për datën 31 mars. Kështu ka bërë të ditur për KosovaLive, Valon Krasniqi, nga Departamenti për Shtetësi, Azil dhe Migracion në Ministrinë e Punëve të Brendshme.
“Me 31 mars është paralajmëruar një tjetër kthim i kosovarëve nga Gjermania”, ka theksuar Krasniqi.
I pyetur lidhur me përkrahjen materiale dhe financiare që gëzojnë personat e riatdhesuar, Krasniqi ka bërë të ditur se këtë të drejtë e kanë vetëm personat të cilët e kanë lëshuar Kosovën para korrikut të vitit 2010.
“Përkrahje materiale dhe financiare përfitojnë ata persona që e kanë lëshuar Kosovën para korrikut të vitit 2010. Ata përfitojnë nga platforma e riintegrimit që është e përcaktuar edhe me rregulloren për riintegrim. Ndërkohë procesi i riatdhesimit shkon nëpërmes Departamentit për Migracion kështu që ne bëjmë verifikimet për riatdhesim. Përgjegjësia jonë është deri sa ata të arrijnë në pikat kufitare të Kosovës, kurse pasi ata kalojnë kufirin, atëherë me ta merret Departamenti për Integrim dhe Institucionet tjera të shtetit”, ka thënë Krasniqi.
Sociologu Genc Xërxa thotë për KosovaLive se pozita e migruesve do bëhet edhe më e vështirë dhe me pasoja më të mëdha, pasi ata të kthehen nga vendet e Evropës. Sipas tij, institucionet njëzëri patën deklaruar se nuk do bëjnë ndonjë zgjidhje për migruesit ilegal. Përfaqësues të institucioneve vazhdimisht bënin thirrje që qytetarët kosovarë të mos të marrin rrugën e migrimit sepse rezultati në fund do jetë negativ.
“Rastet e tilla të ikjeve masive dhe mossanimi i gjendjes me kohë, tani po krijon dhe do të krijojë pasoja të reja edhe më të pafavorshme për gjithë ata të pashpresë që morën rrugën e migrimit. Ata njëkohësisht do jenë edhe më të varfër, madje edhe më të zhgënjyer pas atyre shpenzimeve dhe përjetimeve të rënda në rrugën e migrimit ilegal, me familjarët e tyre, duke e rrezikuar edhe jetën në disa raste.
Mosballafaqimi i problemit me kohë dhe neglizhenca e autoriteteve relevante kanë sjellë në këtë pozitë, migruesit e pafat, të cilëve shpresa iu kishte humbur me vite.
Unë nuk shpresoj që institucionet do gjejnë ndonjë mënyrë për t’ua lehtësuar pozitën këtyre hallexhinjve, pasi me kohë nuk iu kanë dalë ballë. Edhe nëse do të ketë ndonjë përpjekje te institucioneve në këtë drejtim, besoj se do të shkohet me improvizime, të cilat në esencë nuk do të sjellin për ta vende pune, integrim social dhe kthim të shpresës së humbur”, vlerëson Xërxa.
Ai vlerësoi se institucionet nuk patën mundësi t’i ndalin me kohë migrimet masive dhe kështu nuk do jenë në gjendje as të bëjnë sanimin e pasojave pasi që të riatdhesohen në Kosovë, me dëmet e shkaktuara qofshin ato materiale, psikologjike, fizike, sociale.
Xërxa thotë se nuk do kenë asnjëherë kompensim ndaj gjithë kësaj golgote që kaploi shoqërinë kosovare sidomos muajt e fundit. Sipas tij, qeveria aktuale nuk ka kapacitete qe ta ndryshojë gjendjen në teren, pasi edhe kjo elitë politike është vazhdimësi e politikave të njëjta të mëparshme. Prandaj, do të ketë vazhdimësi të problemeve të ndryshme të grumbulluara me kohë.
“Këto institucione nuk kanë as afinitet, por as mundësi reale për zgjidhje. Gjenerimi i vendeve të punës, stimulimi i bizneseve qoftë të vogla ose të mesme, lehtësira doganore dhe subvencione për prodhues, stimulime të ndryshme të cilat sadopak do lehtësonin dhe kyçnin njerëz të ri në tregun e punës, edhe më tutje bëhet vetëm me fjalë. Kur gjithë kësaj i bashkëngjitet dhe përgatitja e mangët profesionale dhe arsimore, si rezultat i degradimit arsimor, i bie që shumë pak shpresa mund të kemi për një të ardhme të afërt dhe të mirë për qytetarin.
Pra ekzistojnë një seri faktorësh, segmentesh që janë të ndërlidhur mes veti dhe të cilët premtojnë prosperitet apo avancim të mirëfilltë, shumë hallka mungojnë në këtë mozaik social që mund të shpie drejtë mirëqenies së mbarë për qytetarin e Kosovës”, ka thënë Xërxa.
Sipas tij, elitat politike kosovare i kanë harruar qytetarët, duke harxhuar energji ndaj politikave të jashtme.
“Elitat politike kanë harxhuar shumë energji dhe vëmendje ndaj politikave të jashtme me vite dhe kanë harruar qytetarin e vet dhe politikat e brendshme të mirëfillta gjithmonë kanë munguar, kanë qenë prezente vetëm gjatë fushatave zgjedhore në shërbim të votës dhe asnjëherë deri sot qasja e tyre ndaj shoqërisë nuk ka qenë e sinqertë, tani jemi duke i përjetuar pasojat e politikave të tilla dhe qytetarit tonë në vazhdimësi po i rëndohet përditshmëria.
Vetëm paramendoni për migruesit që kanë hyrë në borxhe, kredi dhe kanë shitur prona për të marrë rrugën e migrimit, ndërsa tani gjithë ata, grupe grupe po i kthejnë në Kosovë, pasi kanë humbur edhe ato mjete të cilat me vështirësi i kanë pasur në dispozicion”, vlerëson sociologu Xërxa.
Siç dihet shtetet perëndimore tashmë kanë vendosur nën kontroll fluksin e emigracionit. Këtë e ka bërë të ditur edhe komisionari i BE-së për Migrim, Çështje të Brendshme dhe Shtetësi, Dimitris Avramopoulos, gjatë qëndrimit të tij në Kosovë.
Ai u ka bërë thirrje edhe shteteve anëtare të BE-së që të reformojnë procedurat e azilit, ndërsa Agjencia evropiane për kontroll azili tash e tuje do të raportojë rregullisht tek kabineti i komisarit për statistikat e azilkërkuesve nga Ballkani e posaçërisht nga Kosova.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn